

**Bonyhád Város Önkormányzata**

**ELŐTERJESZTÉS**

Bonyhád Város Önkormányzata Képviselő- testületének 2017. november 30-i

rendes/rendkívüli testületi ülésére

|  |  |
| --- | --- |
| Tárgy: | BIP Kft javadalmazási szabályzatának jóváhagyása |
| Előterjesztő: | Dr. Puskásné dr. Szeghy Petra jegyző |
| Előterjesztést készítette: | Márton Antal |
| Előterjesztés száma: | 212. sz. |
| Előzetesen tárgyalja: | Pénzügyi Ellenőrző és Gazdasági Bizottság |
| Melléklet: | 1db javadalmazási szabályzat |
| Az előterjesztés a jogszabályi feltételeknek megfelel: | Dr. Puskásné dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést  | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | dr. Égi Csaba alpolgármester |

**Tisztelt Képviselő-testület!**

A köztulajdonban álló gazdasági társaságok takarékosabb működéséről szóló 2009. évi CXXII. törvény ( a továbbiakban: Kgt.) értelmében köztulajdonban álló gazdasági társaságnak minősül az a gazdasági társaság, amelyben a Magyar Állam, helyi önkormányzat, a helyi önkormányzat jogi személyiséggel rendelkező társulása, többcélú kistérségi társulás, fejlesztési tanács, nemzetiségi önkormányzat, nemzetiségi önkormányzat jogi személyiségű társulása, költségvetési szerv vagy közalapítvány külön-külön vagy együttesen számítva többségi befolyással rendelkezik.

A Kgt. 5. § (3) értelmében a köztulajdonban álló gazdasági társaság legfőbb szerve a törvény és más jogszabályok keretei között köteles szabályzatot alkotni a vezető tisztségviselők, felügyelőbizottsági tagok, valamint az [Mt. 208. §](http://www.opten.hu/optijus/lawtext/176460#sid1501184)-ának hatálya alá eső munkavállalók javadalmazása, valamint a jogviszony megszűnése esetére biztosított juttatások módjának, mértékének elveiről, annak rendszeréről. A szabályzatot az elfogadásától számított harminc napon belül a cégiratok közé letétbe kell helyezni.

A Bonyhádi Ipari Park Kft. az önkormányzat 51%-os tulajdonában álló gazdasági társaság, ezért a javadalmazási szabályzata képviselő-testület általi elfogadása után, a társaság taggyűlés is jóvá kell hagyja azt.

Az előterjesztéshez mellékelt javadalmazási szabályzat kereteket határoz meg.

Határozati javaslat:

1. Bonyhád Város Önkormányzati Képviselő-testülete a Bonyhádi Ipari Park Kft.. javadalmazási szabályzatát a határozat 1. melléklete szerinti tartalommal jóváhagyja.

2. Bonyhád Város Önkormányzati Képviselő-testülete felkéri a polgármestert, hogy a Bonyhádi Ipari Park Kft. taggyűlését a fenti döntésről tájékoztassa.

Határidő: azonnal

Felelős: Filóné Ferencz Ibolya polgármester

Végrehajtásért felelős: dr. Puskásné dr. Szeghy Petra jegyző

Bonyhád, 2017. november 24.

dr. Pukásné dr. Szeghy Petra

 jegyző

Melléklet a ...../2017. (XI.30.) sz. határozathoz

**Bonyhádi Ipari Park Kft.**

**Javadalmazási Szabályzata**

Bonyhád Város Önkormányzata (a továbbiakban: önkormányzat), mint az önkormányzat tulajdonosi jogait gyakorló legfőbb szerve, a köztulajdonban álló gazdasági társaságok takarékosabb működéséről szóló 2009. évi CXXII. törvény (a továbbiakban: Kt.) 5. § (3) bekezdésében előírt kötelezettségek teljesítése, végrehajtása érdekében az alábbiak szerint állapítja meg a köztulajdonban álló gazdasági társaság vezető tisztségviselőire, egyéb vezető állású munkavállalói és felügyelő bizottsági tagjai javadalmazására vonatkozó egységes szabályzatát (a továbbiakban: Szabályzat):

**I.**

**Általános rendelkezések**

1. A Kt. 5. § (3) bekezdése alapján az alapító köteles szabályzatot alkotni a vezető tisztségviselők, felügyelő bizottsági tagok, valamint a Munka Törvénykönyvéről szóló 2012. évi I. törvény (a továbbiakban: Mt.) 208. §-ának hatálya alá eső munkavállalók javadalmazása, valamint a jogviszony megszűnése esetére biztosított juttatások módjának, mértékének elveiről, annak rendszeréről.

2. A Szabályzat egységes szabályokat fogalmaz meg az önkormányzat többségi tulajdonában álló Kft. vonatkozásában.

3. A Szabályzatnak nem célja a juttatások összegszerű rögzítése.

**II.**

**A Szabályzat hatálya**

4. A Szabályzat hatálya az önkormányzat többségi tulajdonában álló gazdasági társaságra terjed ki.

5. A Szabályzat személyi hatálya kiterjed az 5. pontban meghatározott gazdasági társaság

a) vezető tisztségviselőire,

b) felügyelőbizottsági tagjaira,

c) az Mt. 208. § hatálya alá eső munkavállalókra (továbbiakban együtt: vezető állású munkavállalók)

6. A Szabályzat tárgyi hatálya kiterjed

a) az 5. pontban meghatározott gazdasági társaságnál a 6. pont a) és c) pontjában meghatározott személyek javadalmazására, azaz megbízási díjra, vagy munkabérre, prémiumra, mobiltelefon használatra, személygépkocsi használatra és cafeteria juttatásokra,b) a felügyelő bizottság tagjai és elnöke díjazására, és

c) a jogviszony megszűnése esetén járó juttatásokra, felmondási időre.

**III.**

**Hatásköri szabályok**

7. A Szabályzat elfogadása a Kt. 5. § (3) bekezdésével összhangban az alapító hatáskörébe tartozik. A Szabályzat elfogadása egyben a Szabályzat hatálya alá tartozó gazdasági társaság tekintetében alapítói határozatnak minősül.

8. Az vezető tisztségviselők díjazását, valamint a felügyelő bizottság tagjainak és elnökének tiszteletdíját a Bonyhádi Ipari Park Kft. taggyűlése határozza meg.

9. Azon javadalmazási ügyekben, amelyekre a Szabályzat kifejezett rendelkezést, szabályozást nem tartalmaz, a mindenkori jogszabályi rendelkezések figyelembevételével a munkáltatói jogkör gyakorlója dönt.

**IV.**

**A javadalmazás módjának, mértékének főbb elvei**

10. A javadalmazás során minden esetben figyelembe kell venni a társaság érdekeit, azaz az soha nem befolyásolhatja károsan a társaság gazdálkodását, annak kiegyensúlyozott működését.

11. A javadalmazás főbb elvei:

a) arányosság (társaságon belüli egyéb munkavállalókkal, felelősséggel, hatékonysággal, eredményességgel, célhoz kötött teljesítménnyel, inflációval, versenytársakhoz viszonyított),

b) áttekinthetőség,

c) fokozatosság.

12. A teljesítményhez kötött juttatás tekintetében a munkaviszony közös megegyezéssel történő megszűnése esetén a juttatás időarányos része jár. Amennyiben a munkaviszony megszűnésére a munkáltató általi rendkívüli felmondással kerül, sor nem jár juttatás.

**V.**

**Az vezető tisztségviselők javadalmazásának formái és módja**

13. Munkabér/megbízási díj

13.1. A vezető tisztségviselőt munkájáért havi rendszerességgel személyi alapbér/megbízási díj illeti meg, melynek összegét a taggyűlés határozza meg.

13.2. A taggyűlés a vezető tisztségviselő személyi alapbérének/megbízási díjának meghatározásánál az alábbi szempontokat veszi figyelembe:

a) a társaságnál foglalkoztatott munkavállalók, és átirányított munkavállaló létszámát (vezető állású munkavállalóként a munkáltatói jogokat gyakorolja a munkavállalók felett),

b) társaság tevékenységének jellegét,

c) a vezető tisztségviselő iskolai végzettségét,

d) felelőssége mértékét.

13.3. A vezető tisztségviselő javadalmazásának módját és mértékét tételesen minden esetben a munkaszerződés/megbízási szerződés tartalmazza.

14. Prémium

14.1. A vezető tisztségviselőt a prémium kitűzésben foglalt feladatok hiánytalan teljesítése esetén prémium illeti meg. A prémium összege egy évben nem haladhatja meg a vezető tisztségviselő éves bruttó személyi alapbérének 25 százalékát.

14.2. A prémium kitűzésről – a felügyelő bizottság javaslata alapján – a taggyűlés mérlegelési jogkörében dönthet. A prémium-feladatok meghatározására egyedileg kerül sor, lehetőség szerint az éves beszámoló elfogadásával egyidejűleg. A kitűzés tartalmazza a prémium mértékét, a teljesítendő feladatokat, az értékelés időpontját, illetve az egyéb szükséges feltételeket.

14.3. A prémium kifizethetőségéről – a felügyelő bizottság véleménye alapján – a taggyűlés dönt.

15. Telefonhasználat

15. A vezető tisztségviselők részére biztosítható – amennyiben erre igényt tart - a munkavégzéséhez szükséges mobiltelefon, annak költségeit a gazdasági társaság maximum bruttó 20.000/hónap mértékben megtérítheti, az e fölötti részt továbbszámlázza a vezető tisztségviselőnek. A telefonhasználat megtérítéséről a taggyűlés mérlegelési jogkörében dönthet.

16. Gépkocsi használat

16.1. A vezető tisztségviselő részére biztosítható saját gépjármű hivatalos célú használata után járó üzemanyag költségtérítése, melynek költségeit a társaság – közigazgatási határon kívülről történő munkába járás költségén felül, melyet kormányrendelet szabályoz – havi 3000 km-ig ismer el. A vezető tisztségviselő köteles erről útnyilvántartást vezetni. A gépkocsi használat megtérítéséről a taggyűlés mérlegelési jogkörében dönthet.

16.2. A vezető tisztségviselő a 16.1. pontban szabályozott költségtérítésre csak abban az esetben jogosult, ha az őt foglalkoztató önkormányzati tulajdonú gazdasági társaság nem rendelkezik olyan saját tulajdonú gépjárművel, mely a használatában van. Ebben az esetben a gazdasági társaságnak belső szabályzatban kell meghatároznia a használat feltételeit, amely szabályzatot jóváhagyásra meg kell küldenie a Polgármesternek.

17. Egy természetes személy legfeljebb egy köztulajdonban álló gazdasági társaságnál betöltött vezető tisztségviselői megbízatás után részesülhet javadalmazásban.

**VI.**

**A vezető állású munkavállalók javadalmazásának formái és módja**

18. A vezető állású munkavállalók személyi alapbérét a vezető tisztségviselő állapítja meg.

Vezető állású munkavállaló bére nem haladhatja meg a vezető tisztségviselő munkabérének 90 %-át.

19. A vezető állású munkavállalók számára biztosítható a munkavégzéshez szükséges mobiltelefon, melynek használatát a társaság maximum bruttó 10.000,-Ft/hónap mértékben megtéríti, az e fölötti részt továbbszámlázza a vezető tisztségviselőnek.

20. A vezető állású munkavállalók a munkáltatói jogkör gyakorlójának külön engedélye alapján jogosultak saját gépjárművük hivatalos célú használata után járó - közigazgatási határon kívülről munkába járás költségén felül, melyet kormányrendelet szabályoz - havi maximum 500 km- re eső üzemanyag-térítésre. A vezető állású munkavállaló köteles erről útnyilvántartást vezetni.

A saját gépjármű használata utáni – jelen pontban szabályozott – költségtérítés igénybevétele csak egy önkormányzati tulajdonú gazdasági társaságtól lehetséges.

21. A vezető állású munkavállalók a társaságnál foglalkoztatott nem vezető állású munkavállalók számára biztosított cafeteria rendszer keretein belül részesülhetnek juttatásban. A cafeteria rendszer keretein belüli juttatások tekintetében a személyi jövedelemadóról szóló törvény rendelkezései az irányadóak. A cafetérira fedezetét – mind a vezetők, mind az egyéb foglalkoztatottak esetében - a gazdasági társaságnak kell kigazdálkodnia úgy, hogy az veszteséget nem okozhat a gazdálkodásában.

**VII.**

**A felügyelő bizottsági tagok javadalmazása**

22. A Kt. 4. § -a alapján a köztulajdonban álló gazdasági társaságnál felügyelőbizottság létrehozása kötelező. A köztulajdonban álló gazdasági társaság felügyelőbizottsága - ha törvény eltérően nem rendelkezik - három természetes személy tagból áll, kétszáz millió forintot meghaladó jegyzett tőkéjű gazdasági társaság esetében legalább három, legfeljebb hat természetes személy tagból áll.

23. A felügyelő bizottság tagjait a taggyűlés határozott időre választja, tisztségüket megbízási szerződés alapján látják el. A Kt. 6. §-a értelmében a köztulajdonban álló gazdasági társaság felügyelőbizottsága elnökének e jogviszonyára tekintettel megállapított havi díjazása nem haladhatja meg a mindenkori kötelező legkisebb munkabér ötszörösét, illetve a felügyelőbizottság többi tagja esetében a mindenkori kötelező legkisebb munkabér háromszorosát. E díjazáson kívül a köztulajdonban álló gazdasági társaság felügyelőbizottságának tagja - az igazolt, a megbízatásával összefüggésben felmerült költségeinek megtérítésén kívül - más javadalmazásra nem jogosult.

24. A felügyelő bizottság elnökének díjazását havi bruttó 8 ezer forintban, a felügyelő bizottság tagjainak díjazását havi bruttó 5 ezer forintban állapítja meg a taggyűlés.

25. A köztulajdonban álló gazdasági társaság felügyelőbizottsága elnökének vagy más tagjának e jogviszonyára tekintettel a megbízatás megszűnése esetére juttatás nem biztosítható.

26. Egy természetes személy legfeljebb egy köztulajdonban álló gazdasági társaságnál betöltött felügyelő bizottsági megbízatás után részesülhet javadalmazásban.

**VIII.**

**Cafeteria juttatások**

27. A gazdasági társaságnál foglalkoztatott munkavállalók a cafeteria rendszer keretein belül részesülhetnek béren kívüli juttatásban. A cafeteria rendszer keretein belüli juttatások tekintetében a személyi jövedelemadóról szóló törvény rendelkezései az irányadóak. A cafetérira fedezetét – mind a vezetők, mind az egyéb foglalkoztatottak esetében - a gazdasági társaságnak kell kigazdálkodnia úgy, hogy az veszteséget nem okozhat a gazdálkodásában.

**IX.**

**Jogviszony megszüntetése esetén járó juttatások**

28. A munkaszerződés alapján a vezető tisztségviselő és a vezető állású munkavállaló részére a munkaviszony megszüntetése esetén járó juttatások az Mt. általános szabályai szerint alkalmazandók.

29. A vezető tisztségviselő és a vezető állású munkavállaló végkielégítése tekintetében a hatályos Mt. előírásait kell alkalmazni azzal, hogy nem jogosult végkielégítésre, ha a munkáltató rendes felmondásának indoka – ide nem értve az egészségügyi alkalmatlanságot – a munkavállaló képességeivel vagy munkaviszonyával kapcsolatos magatartásával összefügg.

**X.**

**Záró rendelkezések**

30. Jelen szabályzat 2018. január 1. napján lép hatályba. A Szabályzatot a taggyűlés a …/2017. () határozatával hagyta jóvá.

Bonyhád, 2017. ………..

|  |  |
| --- | --- |
|  | …………………………..Bonyhád Város Önkormányzata társasági tagFilóné Ferencz IbolyaPolgármester…………………………..B-System Kft társasági tag Beke Ferencügyvezető…………………………..Szo-Fa Bttársasági tag Lőrinc Gyulaügyvezető…………………………..HU-PERFEKT Kft társasági tagHucker Jánosügyvezető…………………………..Dél-Duna Transz Kft társasági tagügyvezető…………………………..GUSZTI-SPED Kft társasági tagÜgyvezető |